kardosdrur/scandi-wiki huggingface dataset:
Terrændækkende mose

Terrændækkende mose (engelsk: blanket bog), er et tørveområde, der dannes hvor der er et klima med høj nedbør, og et lavt niveau af evapotranspiration (fordampning fra jordoverfladen), hvilket gør det muligt for tørv at udvikle sig ikke kun i våde fordybninger, men over store vidder af bølgende jord. Dækket af jord, med en variabel tørvedybde giver naturtypen dens navn.

Den nordlige halvkugle 
Terrændækkende moser findes i vid udstrækning på hele den nordlige halvkugle - velundersøgte eksempler findes i Irland og Storbritannien, men store områder af den russiske og nordamerikanske tundra kvalificeres også som terrændækkende moser. I Europa er den sydligste kant af området  af dette habitat for nylig blevet kortlagt i Cantabrian-bjergene i det nordlige Spanien. EF-habitatdirektivets bilag I bruger betegnelsen 7130 Terrændækkende moser som er en prioriteret naturtype hvis den er aktiv.

Den sydlige halvkugle 
På den sydlige halvkugle er de mindre veludviklede. Lignende miljøer er rapporteret i Patagonien,  Falklandsøerne og New Zealand.  Terrændækkende moser kendt som 'featherbeds' på den subantarktiske Macquarieøen forekommer på hævede kystterrasser; de kan være op til 5 meter dybe, ryster eller bævrer, når man går på dem og kan være farligt at krydse. Det er tvivlsomt, om den ekstremt forarmede flora i Antarktis er tilstrækkeligt veludviklet til at blive betragtet som terrændækkende moser.

I nogle områder af Europa spores spredningen af terrændækkende moser til forhistoriske kulturers skovrydning.

Tørvegravning 
I mange områder bruges tørv som fossilt brændsel enten til elproduktion eller fast brændsel til opvarmning. I Irland ejer et statsejet selskab, Bord na Móna, store moseområder og indvinder tørv til elproduktion, men denne tørv kommer hovedsageligt fra højmoserne på de centrale sletter. Bord na Móna plejede at brænde tørv i det tørvefyrede kraftværk ved Bellacorick, men det lukkede i 2007, og området huser nu en stor vindmøllepark.

Nogle terrændækkende moser er nu bevaret af regeringsorganisationer i både Irland og Storbritannien, da dette habitat er truet af omfattende gravning. Eksempler på beskyttede terrændækkende moser omfatter Sliabh Beagh, Bellacorick og Airds Moss.

Kilder og henvisninger 

Moser
Naturtyper
Jens Bjerre (biblioteksorganisator)

Jens Bjerre (født 3. september 1871 i Heltborg, Thy ; død 16. oktober 1940 i Silkeborg) var en dansk lærer og biblioteksorganisator.

Jens Bjerre var oprindelig fisker, født i Thy og senere lærer i Esbjerg i 1895. Han kom i 1900 til Lemvig, hvor han oprettede en bogsamling. I 1908 blev han ansat i Silkeborg, hvor han stiftede og selv blev formand for foreningen Silkeborg Folkebogsamling. 1921-31 var han medlem af byrådet.

I august 1905 skrev Jens Bjerre til Andreas Schack Steenberg, at det kunne være nyttigt med en fælles forening for Danmarks bogsamlinger. Sammen med andre bogsamlingsfolk stiftede de i november 1905 foreningen Danmarks Folkebogsamlinger. Bjerre havde en ukuelig og udholdende energi og gik uforfærdet i ilden for sine tanker og for bibliotekssagen. Af ydre virkede han dyster og sammenbidt. Jens Bjerre var formand for foreningen 1905-1917. Foreningen startede også et tidsskrift Bogsamlingsbladet med Jens Bjerre som redaktør. Hans talent for at skrive førte også bl.a. til udgivelsen af flere populære børnebøger, Hans-Peter Bøgerne.

Jens Bjerre samarbejdede i de første år tæt med Steenberg og Statens Bogsamlingskomité. På biblioteksmødet på Landsudstillingen i Aarhus i 1909 rejste bl.a. H.O. Lange ønsket om en bibliotekslovgivning. Sammen med nogle af de øvrige bibliotekspionerer, bl.a. Rasmus P. Nielsen, var Bjerre modstander af centralisering og statslig indblanding. Trods dette voksede ønsket om en bibliotekslovgivning. På den baggrund ændredes Jens Bjerres forhold til Steenberg og Statens Bogsamlingskomité. I 1916-17 kritiserede Bjerre komiteens rolle som bindeled melem staten og bibliotekerne i en række artikler i Bogsamlingsbladet. I 1917 trak Statens Bogsamlingskomité sig fra samarbejde med Jens Bjerre og foreningen. I den sammenhæng trak Jens Bjerre sig som formand for Danmarks Folkebogsamlinger og Rasmus P. Nielsen blev fungerende formand.

I 1917 var Bjerre blevet medlem af Statens Bogsamlingskomité, men trak sig i protest, da Bogsamlingskomiteen i 1918 ikke ville anerkende Silkeborg Folkebogsamling som centralbibliotek.(Jens Bjerre var formand for Silkeborg Folkebogsamling). Bjerre trak sig nu fra biblioteksarbejdet og havde ikke indflydelse på arbejdet bag den første bibliotekslov Lov om statsunderstøttede Biblioteker af 5. Marts 1920

Bjerre helligede sig herefter lærergerningen.

Referencer

Eksterne henvisninger 
 Den Store Danske på Lex.dk

Lærere fra Danmark
Personer fra Thy
Dalby (Torsby kommun)

Dalby er en småort i Torsby kommun i det nordlige Värmland i Sverige og kyrkby i Dalby socken, beliggende langs med riksväg 62 og Klarälven. Foruden bebyggelse i selve Dalby omfatter småorten også bebyggelse i Långav umiddelbart syd herfor og i Persby umiddelbart nord herfor. Skisportsbyen Branäs ligger på den vestlige side af elven.

Kristinehamns enskilda bank åbnede et kontor i Dalby i august 1902. Banken blev ikke liggende i byen ret længe.

Befolkningsudvikling 
I 1960 afgrænsede SCB her et byområde med 236 indbyggere i Finnskoga-Dalby landskommun. Byområdet fik af SCB navnet Långav. I 1970 var indbyggertallet faldet, og byområdet blev opløst.

Siden 1990 afgrænses her i stedet en småort.

Referencer 

Byer i Torsby kommun
Le Portier

Le Portier, nogle gange omtalt som Portier Cove eller Mareterra, er et beboelsesområde under opførelse, der forventes at stå færdig i 2025, der vil blive en del af det traditionelle Quartier Monte Carlo i Fyrstendømmet Monaco.

Baggrund 

Projektet, der blev startet i begyndelsen af 2000'erne og planlagt til afslutning i 2014, blev skrinlagt i 2009 af Albert 2. på grund af statens økonomiske situation, men nye ressourcer blev senere fundet og projektet blev genoptaget i 2011. Udover de nye beboelsesområder er der også planlagt at opføre nye administrationsbygninger, museer og et teater.

Den 18 juli 2019 blev den sidste sammenlåsende betoncaisson lagt, hvilket lukker det snævre bælte, der afskærer det nye landstykke fra fastlandet. Monacos fysiske grænser blev derfor specifikt modificeret, og den 16. december samme år blev konstruktionen af det seks hektar store betonstykke færdiggjort.

Omkring årsskriftet 2019-20 var selve landindvindingen af Middelhavet færdiggjort, og området var klar til opførelsen af tidligere præsenterede projekter.

Geografi 
Le Portier vil gå fra Port Hercule til Grimaldi Forum på et seks hektar stort område. Bydelen kommer til at grænse op til Monte Carlo og Larvotto. Særlige tiltag for at beskytte marinelivet blev taget, blandt andet flytningen af beskyttede dyrearter.

Referencer

Noter 

Monaco
Kvarterer
Constant Replay (album)

Constant Replay er det første soloalbum fra den danske rockguitarist, Søren Andersen. Albummet udkom 13. juni 2011 hos Target Records. 

Albumdebutten fik blandede anmeldelser. Musikmagasinet Gaffa roste Andersens evner som både guitarist og producer, men savnede retning og en klarere profil, mens rockmagasinet Devilution fremhævede de "skarpe hooklines, fine melodier og det stærke guitarspil".

Spor 
"Song About You" - (03:38)
"Glitterworld" - (04:11)
"Black Lady" - (04:12)
"Lavender in My Calendar " - (04:13)
"So Many Faces" - (06:10)
"Cold Shock" - (03:37)
"Leave Me Alone" - (04:57)
"Catch Me If You Can" - (05:00)
"The Letter" - (04:36)
"California Girl" - (04:00)
"Time to Time" - (03:56)
"Bad Luck" - (05:03)

Referencer 

Rockalbum fra Danmark
Album fra 2011
Monaco-Ville

Monaco-Ville er en af de centrale bydelsdistrikter i Fyrstendømmet Monaco, og er beliggende på en halvø, der går ud i Middelhavet, med tilnavnet "Klippen". Navnet Monaco-Ville er egentlig misvisende, da området ikke i sig selv er en by, men et historisk og statistisk distrikt. Bydelen indeholder de fleste af landets politiske og administrative institutioner: Fyrstepaladset, Rådhuset, regeringskontorerne, Monacos parlament, domstolene og et fængsel.

Geografi 
Monaci-Ville er en af fire traditionelle quartiers i Monaco, hvor de andre er La Condamine, Monte Carlo og Fontvieille. Bydelen er på omtrent 20 hektar og har et befolkningstal på estimerede 975 personer. Bydelen er beliggende på Monacos Klippe, som er et klippefremspring ud i Middelhavet.

Historie 
(Hovedartikel: Monacos historie)

Monaco-Ville var oprindeligt kaldt Monoikos på græsk, efter templet Hercules Monoikos, som var beliggende i den føniske koloni i det 6. århundrede f.Kr. Byen har skiftet hænder flere gange, og i middelalderen blev den til Monaco. Nogle af dens bymure og oprindelige forsvarsværker er bevaret.

Den 10 juni 1215 begyndte garnisonen ledt af Fulco del Cassello at opføre et fort på Monaco-klippen, for at gøre den til en strategisk vigtig position og for at kontrollere området. De opførte også boliger på ved klippens fod for at styrke den udsendte garnison. For at tiltrække bosættere fra Genoa og omkringliggende byer, blev der tilbudt land og fritagelse fra skat.

Den 8. januar 1297 overtog François Grimaldi, efterkommer af Otto Canella, konsul af Genoa i 1133, styret med fortet. Selvom han havde en mindre hær, forklædte han sig som en franciskanermunk for at komme ind på fortet, inden han åbnede portene for sine soldater. Denne episode har ledt til, at der på Monacos våbenskjold er to franciskanere bærende sværd.

Landemærker 

Selvom bydelen er beliggende midt i Monaco, verdens mest befolkningstætte bykerne, forbliver Monaco-Ville middelalderlig i sit udtryk. Bydelen er udgjort stort set kun af fodgængerområder, og den er bemærkelsesværdig stille efter solnedgang. Selvom mange turister besøger Monaco-Ville og dens slotsplads, er det kun lokale køretøjer, som må køre på Monaco-klippen, og motorcykler, der kører på fossile brændsler, er ikke tilladt efter klokken 22:00.

 Monacos Fyrstepalads
 Cathédrale Notre-Dame-Immaculée
 Musée Océanographique
 Jardins Saint-Martin
 Musée de la Chapelle de la Visitation

Referencer 

Monaco
Bydele og forstæder
Danmarks Biblioteker (tidsskrift)

Danmarks Biblioteker er et tidsskrift og medlemsblad for foreningen for Danmarks Biblioteksforening; det udkom første gang januar 1997.

Kulturtidsskriftet Danmarks Biblioteker udgives af Danmarks Biblioteksforening og er samtidig medlemsblad for foreningen.  Tidsskriftet  er et aktuelt og bibliotekspolitisk orienteret tidsskrift med artikler om bl.a. bibliotekspolitik og udvikling i bibliotekssektoren, især i folkebibliotekerne.

Redaktør siden 1997 er Hellen Niegaard.

Bogens Verden
Danmarks Biblioteksforenings tidsskrift Bogens Verden fungerede som medlemstidsskrift 1920-1996.. Bogens Verden fortsatte herefter som et alment kulturelt tidsskrift. Det ophørte i 2011.

Referencer

Eksterne henvisninger
Danmarks Bibliotekers hjemmeside 

Tidsskrifter fra Danmark
Etableret i 1997
Guilty Pleasures (album)

Guilty Pleasures er det andet studiealbum af den danske rockguitarist, Søren Andersen. Albummet udkom 11. oktober 2019 hos Mighty Music/Target Records. 

Anmeldelserne var generelt gode. Musikmagasinet Gaffa kaldte Andersens udtryk "farverigt og højtflyvende" og roste desuden sammenspillet med den "evigt solide Morten Hellborn bag trommerne". Det internationale webmagasin, Metal Temple gik endda så vidt som at kalde Andersens guitarspil både "Excellent", "Unique" og "Fun" i deres anmeldelse af albummet.

Flere prominente musiknavne deltog ved indspilningerne til albummet. Således optræder blandt andre Chad Smith (Red Hot Chili Peppers), Glenn Hughes (Deep Purple), Marco Mendoza (Thin Lizzy, Black Star Riders) og den danske bassist, Ida Nielsen (Prince) på Guilty Pleasures.

Spor 
"City of Angels" - (04:00)
"Agent Wells" - (04:17)
"The Kid" - (04:33)
"Satori " - (05:18)
"Skybar" - (03:49)
"Bad Weather" - (04:28)
"Beirut" - (04:01)
"Bird Feeder" - (04:57)
"1983" - (04:48)
"Bipolar" - (04:57)

Referencer 

Rockalbum fra Danmark
Album fra 2019
FFT (flertydig)

FFT henviser til flere artikler:
 Fast Fourier Transform
 Fédération Française de Tennis
Michael Nebeling Petersen

Michael Nebeling Petersen (født 1978) er dansk kønsforsker og lektor på Københavns Universitet ved Center for Køn, Seksualitet og Forskellighed. Han er chefredaktør for det danske videnskabelige tidsskrift Kvinder, Køn & Forskning og bestyrelsesmedlem for KVINFO, LGBT Asylum og Foreningen for Kønsforskning i Danmark. Han modtog i 2013 Kraka Prisen for sin forskning. Han blev ph.d. i kønsforskning med afhandlingen Somewhere, Over the Rainbow. Biopolitiske konfigurationer af den homoseksuelle figur.

Referencer 

Videnskabsfolk fra Danmark
Christian Antoni Zehngraf

Christian Antoni Zehngraf (født 6. september 1816 i Svendborg død 31. maj 1880 i Hobro) var en dansk maler og fotograf .

Familie

Forældre og søskende 
Christian Antoni Zehngrafs far var skræddermester Johannes Baltzer Zehngraf (født omkring 1788 i Nyborg) og hans mor var Christiane Schleiman Zehngraf (født omkring 1795 i Svendborg).
Familien boede i Svendborg.

Christian Antoni havde tre yngre søstre: Petrea Christine (født omkring 1822 i Svendborg), Wilhelmine (født omkring 1824) og Josephine Marie Zehngraf (født 1834 i Svendborg).

Ægteskab og børn 
Zehngraf giftede sig den 7. november 1846 med Rebekka de Lemos (født den 7. juni 1820 i Aalborg; død 5. september 1886) i Gudme. Rebekka havde tjent som husjomfru på Broholm hovedgård. 
Ægteparret fik følgende børn sammen:
 Gebhard: født 11. oktober 1847 i Svendborg 
 Charlotte:  født 30. december 1848 i Svendborg
Johannes Zehngraf født den 18. april 1857 i Nykøbing Falster-1908)
tvillingerne Ida og Thyra: født den 21. december 1859 i Nykøbing Falster
Julie Christine: født den 20. marts 1862 i Aalborg. Gennem hende blev han svigerfar til Johan Frederik Braae, som også var fotograf.

Bosættelse 
Zehngraf blev født i Svendborg og boede der også, da han blev gift i 1846. Ved folketællingen i 1850 boede han sammen med sine forældre og sin søster Josephine Marie Zehngraf på 16 i Gjerritsgade 17 (nordre del) i Svendborg.
Senest i 1857 var familien flyttet til Nykøbing Falster og boede der stadig i 1859 ved tvillingernes fødsel. I 1862 var familien bosat i Nørregade i Aalborg. I 1863 virkede han som rejsefotograf i Stubbekøbbing, hvor han også tilbød undervisning. Året efter etablerede han sig som fotograf i Aalborg. I 1876 blev Zehngrafs atelier i Algade 13 i Aalborg samt pladerne overtaget af Herman Lorentz Andreas Gudichsen Hald. Zehngraf arbejdede også som fotograf i Hobro, hvor han overtog Frantz Christian Meyers atelier. Hans virketid var fra 1875-1880 i Stolbjerg Agre. Han døde i Hobro. I en kort periode indtil den 22. april 1881 blev atelieret videreført under navnet: "C. A. Zehngraf v/ Zehngrafs enke".

Uddannelse 
Zehngraf besøgte Kunstakademiet i København i 1838.

Værk 

Da han blev gift i 1846, blev han anført som malermester.
I 1857 og i 1859 blev han anført i Nykøbing Falster som malermester.
Det samme i Aalborg i 1862.

Som maler virkede han som altertavlemaler på Sydfyn og Ærø.
Han malede i 1841 en kopi fra C.W.Eckersbergs maleri i Vor Frue Kirke i Svendborg til Ærøskøbing kirke.
I 1843 malede han til Marstal Kirke et triptykon Kristus i Gethsemane, Johannes og Peter,  Triptykonet er blevet udskiftet, men midtpartiet hænger på kirkens sidevæg.

I 1847 malede han en altertavle til Oure Kirke Jesus med brødet og vinen, som nu står i forhallen.

Der formodes, at portrættet af Birthe Nielsdatter fra Idestrup sogn i dragt er også malet af Zehngraf.

Fra 1864 havde han et fotostudio med speciale i visitkortfotografier i Ålborg og fra 1875 til sin død i Hobro.

Kilder 

Fotografer fra Danmark
Zehngraf

Zehngraf kan henvise til flere personer:
 Christian Antoni Zehngraf, maler og fotograf
 Johannes Zehngraf, maler og fotograf

Se også 
 Geb. Zehngrafs Fotografiske Atelier
 Zehngraff
Gebh. Zehngrafs Fotografiske Atelier

Gebh. Zehngrafs Fotografiske Atelier var et fotostudio i Randers fra 1870 til 1912.
Fotostudiet blev drevet af tre fotografer. Først af Gebhard Zehngraf (1847-1873). Efter dens død af hans enke Nielsine Zehngraf (1848-1932) og i en kort periode under medvirkning af deres søn Christian Antoni Zehngraf (1871-1908). Fotostudiet lavede portrætfotografier og panorama-fotografier af Randers.

Gebhard Zehngraf 
Gebhard blev født den 11. oktober 1847 i Svendborg, som første barn af maleren og senere fotografen Christian Antoni Zehngraf (1816-1880) og dens kone Rebekka (født de Lemos; 1820-1886).

Han virkede som fotograf i Roskilde. Han overtog den 14. september 1865 et atelier fra Peter Christian Sivertsen i Ringstedgade. Hans atelier i Ringstedgade blev overtaget i maj 1866 af Carl Fordsmand. I 1870 blev han fotograf i Randers.
Gebhard giftede sig med Nielsine Brahl (1848-1932) den 23. maj 1871 i Randers.
Han døde pga. en cyankali-forgiftning den 18. juni 1873 i Aalborg.

Nielsine Zehngraf 
Nielsine Zehngraf (3. december 1848 i Randers  - 12. juni 1932 i Randers ) var en dansk fotograf.
Hun var datter af snedkermester Anders/Andreas Brahl og tjenestepigen Bodil Nielsen.  Hendes far var 65 år og enkemand, hendes mor 33 år. De blev gift den 27. december 1848, få uger efter Nielsines fødsel.

Gebhard og Nielsine fik en søn (1871-1908) sammen, som blev opkaldt efter hans farfar Christian Antoni.

Nielsine førte fotoatelieret efter sin mands død videre til 1912.
Efter sin mands død boede hun sammen med sin mor Bodil, sin søn og en vist Mathilde Stilling.
Ved folketællingen i 1890 blev hendes søn opført som fotografmedhjælper. Derudover blev Mathilde Stilling på 35 og ugift, også anført som fotografmedhjælperske.
Ved Folketællingen i 1901 boede hun kun sammen med sin mor og også søn. Moren døde i maj 1902, 87 år gammel.
Fra folketællingen i 1906 af, boede hun alene og bliver anført som Signe Zehngraf i Østergade.
Hendes sidste bolig var i Slotsgade 16.

Christian Antoni Zehngraf 
Christian Antoni Zehngraf (21. august 1871-5. november 1908) blev også fotograf.

Han arbejdede fra 1905 indtil 1908 som fotograf i Hobro i Adelgade 36.
I 1905 købte han Christian Christensen Quists atelier og solgte det i 1908 til Gertrud Kjær.
Hans adresse, da han døde, var Slotsgade 2 i Randers.

Kilder

Eksterne henvisninger 
 Opslag om Gebh. Zehngraf på fotohistorie.com
 Fotografier af bindingsværkshuse i Randers ved Nielsine Zehngraf
 Panoramafotografier af Randers ved Nielsine Zehngraf

Fotografer fra Danmark
Virksomheder i Randers
Motala AIF Serneke Allebike

Motala AIF Serneke Allebike er et svensk cykelhold, der fra 2022 cykler i UCI kontinental-klassen. Holdet blev etableret i 2022 af Motala AIF CK fra Motala.

Holdet

2022

Referencer

Eksterne henvisninger 
 
 

Cykelhold fra Sverige
Etableret i 2022
Östergötlands län
Ambjörby

Ambjörby er en by i Torsby kommun i Värmlands län i Sverige. I 2015 mistede byen sin status som byområde fordi indbyggertallet faldt til under 200, og afgrænses fra dette tidspunkt i stedet til en småort.

Riksväg 62 går forbi Ambjörby. 2. divisions-fodboldholdet Nordvärmland FF har hjemmebane i Ambjörby.

Erhvervsliv 
I Ambjörby drev firmaet Byggelit tidligere en fabrik med produktion af spånplade. Fabrikken blev indviet i 1974 med blandt andre Vänerskog og staten som investorer. Efter konkurser i først driftsselskabet Norra Ny Industrier AB og senere Vänerskog overtog Persson Invest fabrikken i starten af 1980'erne. Persson Invest solgte sine spånpladefabrikker til Byggelit i 1990'erne. Fabrikken i Ambjörby blev nedlagt i 2013 og produktionen flyttet til firmaets fabrik i Jämtland.

Enskilda banken i Vänersborg oprettede et kontor i Ambjörby i 1920, som i 1925 blev overtaget af Sydsvenska banken. Kontoret blev endnu en gang overladt til Wermlandsbanken i 1935 og nedlagt i 1986. Ambjörby havde også et sparekassekontor tilhørende Länssparbanken Värmland; også dette er nedlagt.

Referencer 

Byer i Torsby kommun
Guillaume Saurina

Guillaume Jérôme Patrick Saurina (født den 4. august 1981) er en tidligere fransk håndboldspiller og nuværende cheftræner for kvindeholdet Neptunes de Nantes i LFH Division 1 Féminine. Med klubben vandt han EHF European League i 2021.

Som aktiv håndboldspiller, spillede han venstre back og optrådte for flere kendte klubber som Chambéry Savoie Handball, HBC Nantes og rumænske CSM București.

Han er den mest scorende spiller nogensinde i den bedste franske håndboldrække LNH Division 1, med i alt 1224 mål.

Han er gift med den tidligere franske landsholdsstjerne Camille Ayglon.

Kilder

Eksterne henvisninger 

Håndboldtrænere fra Frankrig
Håndboldspillere fra Frankrig
Ferdinand Leopold af Slesvig-Holsten-Sønderborg

Ferdinand Leopold af Slesvig-Holsten-Sønderborg (født 24. september 1647, død  august 1702) var en sønderborgsk fyrstelig, der tilhørte den såkaldte schlesiske eller katolske linje af den sønderborgske hertugslægt. Ferdinand Leopold fik en gejstlig karriere og blev dekan i Breslau i Schlesien.

Biografi 

Ferdinand Leopold blev født den 24. september 1647 som det andet barn og ældste søn af Alexander Henrik af Slesvig-Holsten-Sønderborg i dennes morganatiske ægteskab med Dorothea Marie Heshus, der var datter af en minister, og med hvem faderen konverterede til katolicismen. Parret slog sig ned i Schlesien, hvor Alexander Henrik blev oberst i et kejserligt regiment, og grundlagde dermed den såkaldte schlesiske eller katolske linje af den sønderborgske hertugslægt.

Ferdinand Leopold var rektor for Universitetet i Wien i 1670. Senere valgte han en gejstlig karriere og blev en fremtrædende kirkemand, der blandt andet var dekan ved domkirken i Breslau og kannik i byen Olmütz, begge i Schlesien.

Han døde omkring august 1702.

Ferdinand Leopolds breve fra 1678 og 1691 
I Rigsarkivet findes også et brev fra Ferdinand Leopold til den danske konge. Det er skrevet på familiens vegne og drejer sig om forholdene på en tid, hvor der var meget store uoverensstemmelser om de sønderjyske arveforhold – både mere overordnet og mere lokalt. Brevet er dateret 12. januar 1678, se gengivelse af side 1-3.

Han skrev også i september 1691 et brev til kong Christian 5. med meddelsen om lillebroderen Georg Christians død  under et stort slag mod osmannerne ved Szlankamen i 1691, se gengivelse af side 1-2.

Referencer

Litteratur

Eksterne henvisninger 
 Hans den Yngres efterkommere

Sønderborgske fyrstelige
Huset Oldenburg
Dekaner
Kannikker
Alexander Rudolf af Slesvig-Holsten-Sønderborg

Alexander Rudolf af Slesvig-Holsten-Sønderborg (født 23. august 1651, død  1727) var en sønderborgsk fyrstelig, der tilhørte den såkaldte schlesiske eller katolske linje af den sønderborgske hertugslægt. Alexander Rudolf valgte en gejstlig karriere og blev kannik i Breslau og Olmütz, begge i Schlesien.

Biografi 

Alexander Rudolf blev født den 23. august 1651 som det femte barn og anden søn af Alexander Henrik af Slesvig-Holsten-Sønderborg i dennes morganatiske ægteskab med Dorothea Marie Heshus, der var datter af en minister, og med hvem faderen konverterede til katolicismen. Parret slog sig ned i Schlesien, hvor Alexander Henrik blev oberst i et kejserligt regiment, og grundlagde dermed den såkaldte schlesiske eller katolske linje af den sønderborgske hertugslægt.

Alexander Rudolf valgte en gejstlig karriere og blev kannik i Breslau og Olmütz, begge i Schlesien.

Alexander Rudolf døde  1727 i byen Olmütz i Schlesien. Da han døde uden mandligt afkom som den sidste overlevende søn af Alexander Henrik, uddøde den schlesiske linjen af den sønderborgske hertugslægt med ham.

Referencer

Litteratur

Eksterne henvisninger 
 Hans den Yngres efterkommere

Sønderborgske fyrstelige
Huset Oldenburg
Kannikker
Derryveagh-bjergene

Derryveagh-bjergene () er den største bjergkæde i County Donegal, Irland. Den udgør en stor del af amtets landmasse og er det område i Irland med den laveste befolkningstæthed. Bjergene adskiller de kystnære dele af amtet, såsom Gweedore og Glenties, fra de større indre byer såsom Ballybofey og Letterkenny . Dens højeste top er Errigal.

Kilder og henvisninger 
 

Bjerge
Irlands geografi